তথ্যবিবরণী                                                                                                 নম্বর : ৮৬৭

**তরুণ উদ্যোক্তারা পরিবর্তনের হাতিয়ার**

**-- তথ্য ও সম্প্রচার মন্ত্রী**

চট্টগ্রাম, ১৯ ফাল্গুন (৪ মার্চ) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, তরুণ উদ্যোক্তারাই পরিবর্তনের হাতিয়ার। ২০৪১ সালের উন্নত বাংলাদেশ গড়তে তরুণ উদ্যোক্তাদের এগিয়ে আসতে হবে। আমরা দেশ বদলের স্বপ্ন দেখি, তরুণরাই দেশ পরিবর্তন করতে পারে।'

আজ চট্টগ্রাম মহানগরীর হোটেল রেডিসন ব্লু’র মোহনা হলে আয়োজিত জুনিয়র চেম্বার ইন্টারন্যাশনাল (জেসিআই), চিটাগাংয়ের ‘চেইন হ্যান্ডওভার’ অনুষ্ঠানে প্রধান অতিথির বক্তব্যে মন্ত্রী এসব কথা বলেন।

ড. হাছান মাহ্‌মুদ বলেন, আমি বিশ্বাস করি, পৃথিবীতে কোনো কিছুই বাধা নয়। যার প্রচণ্ড ইচ্ছাশক্তি আছে, সে সকল বাধা অতিক্রম করতে পারে। ইচ্ছা, প্রচেষ্টা সমস্ত প্রতিবন্ধকতাকে উপড়ে ফেলে। দারিদ্র্য, ভালো চেহারা না থাকা- এগুলো এগিয়ে যাবার পথে প্রতিবন্ধকতা হতে পারে না। তাই আসুন, আমরা সবাই মিলে দেশকে এগিয়ে নেওয়ার স্বপ্ন দেখি।

মন্ত্রী আরো বলেন, কোনোকালেই কোনো বাধা আমাদের দমিয়ে রাখতে পারেনি। সকল সূচকে বাংলাদেশ এগিয়ে গেছে। প্রধানমন্ত্রী শেখ হাসিনার জাদুকরী নেতৃত্বে আমরা এগিয়ে যাচ্ছি। নতুন উদ্যোক্তা অনেক, তাদের কাছে নতুন নতুন ধারণা আছে। অনেকে ই-কমার্সের সাথে জড়িয়ে কাজ করছে। তরুণরা উদ্যোক্তা হয়ে এগিয়ে আসুক, তাদের মেধা দিয়ে দেশকে এগিয়ে নিয়ে যাক এটাই আমরা চাই।

অনুষ্ঠানে চট্টগ্রাম চেম্বার অভ্‌ কমার্স এন্ড ইন্ডাস্ট্রির সভাপতি মাহবুবুল আলম, জুনিয়র চেম্বার ইন্টারন্যাশনালের সদ্যবিদায়ি প্রেসিডেন্ট নিয়াজ মোর্শেদ এলিট, জেসিআইয়ের ফার্স্ট প্রেসিডেন্ট শান সাহেদ, গিয়াস উদ্দীনসহ অন্য নেতৃবৃন্দ বক্তব্য রাখেন।

**#**

আকরাম/সিরাজ/সঞ্জীব/সেলিম/২০২৩/২২১৫ ঘণ্টা

তথ্যবিবরণী                                                                                                 নম্বর : ৮৬৬

**মেধাশ্রম দিয়ে বিশ্ব জয়ের লক্ষ্যে এগিয়ে যেতে হবে**

**-- ডাক ও টেলিযোগাযোগ মন্ত্রী**

ঢাকা, ১৯ ফাল্গুন (৪ মার্চ) :

ডাক ও টেলিযোগাযোগ মন্ত্রী এবং ফিজিক্স অলিম্পিয়াডের অন্যতম পৃষ্ঠপোষক মোস্তাফা জব্বার বলেছেন, প্রধানমন্ত্রী ঘোষিত স্মার্ট বাংলাদেশ গড়ার জন্য ফিজিক্স অলিম্পিয়াডের ক্ষুদে শিক্ষার্থীদের জ্ঞান ও মেধাকে দেশের মানুষের কল্যাণে ব্যবহার করতে হবে। তিনি বলেন, মেধাশ্রম দিয়ে নিজেদের তৈরি হতে হবে এবং বিশ্ব জয় করার লক্ষ্যে এগিয়ে যেতে হবে।

আজ ঢাকা বিশ্ববিদ্যালয়ের নবাব নওয়াব আলী চৌধুরী সিনেট ভবনে ১৩তম ফিজিক্স অলিম্পিয়াড পুরস্কার বিতরণ অনুষ্ঠানে প্রধান অতিথির বক্তব্যে মন্ত্রী এসব কথা বলেন।

অনুষ্ঠানে বিশেষ অতিথি হিসেবে উপস্থিত ছিলেন খ্যাতনামা শিশুসাহিত্যিক, সায়েন্সফিকশন লেখক অধ্যাপক ড. মোঃ জাফর ইকবাল, ন্যাশনাল অলিম্পিয়াডের অন্যতম ফাউন্ডার অধ্যাপক ডঃ মুহাম্মদ কায়কোবাদ। অন্যান্যের মধ্যে আরো উপস্থিত ছিলেন ঢাকা বিশ্ববিদ্যালয়ের পদার্থবিজ্ঞান বিভাগের সাবেক চেয়ারম্যান অধ্যাপক সুলতানা সফি, পদার্থবিভাগের চেয়ারম্যান অধ্যাপক ড. সুপ্রিয়া সাহা এবং ডাচ বাংলা ব্যাংকের ডিএমডি এহতাসিমুল হক খান।

মন্ত্রী বলেন, আমরা শেখ হাসিনার হাত ধরে ইতিমধ্যে স্মার্ট বাংলাদেশ গড়ার কাজ শুরু করেছি। ডিজিটাল বাংলাদেশ বাস্তবায়নের মাধ্যমে প্রধানমন্ত্রী শেখ হাসিনা বাংলাদেশের তথ্যপ্রযুক্তি ক্ষেত্রে যে রূপান্তর ঘটিয়েছেন তার একটি পরিসংখ্যান দিয়ে মন্ত্রী বলেন, ২০০৮ সালের ডিসেম্বর মাসে বাংলাদেশে ইন্টারনেট ব্যবহারকারীর সংখ্যা ছিল মাত্র সাড়ে ৭ লাখ। অথচ আজকের এই দিনে ইন্টারনেট ব্যবহারকারীর সংখ্যা দাঁড়িয়েছে ১৩ কোটিতে। ২০০৮ সালের ডিসেম্বরে আমরা ব্যান্ডউইথ ব্যবহার করতাম ৮ জিবিপিএস এবং এখন ২০২৩ সালের এই দিনে ব্যান্ডউইথ ব্যবহার করছি ৪ হাজার ১৪০ জিবিপিএস। মন্ত্রী বলেন, বর্তমানে বাংলাদেশের ১৮ কোটি মানুষ মোবাইল ফোন ব্যবহার করছে। বাংলাদেশ বর্তমানে চাহিদার শতকরা ৯০ ভাগ মোবাইল ফোন উৎপাদন করছে। বাংলাদেশের উৎপাদিত মোবাইল ফোন আমেরিকাসহ উন্নত বিশ্বে এখন রপ্তানি হচ্ছে। আশার কথা হচ্ছে, আমাদের দেশ ব্যান্ডউইথ এখন ভারতে রপ্তানি করছে। পার্শ্ববর্তী কয়েকটি দেশ আমাদের ব্যান্ডউইথ নেয়ার জন্য অনুরোধ জানাচ্ছে।

মন্ত্রী আরো বলেন, মানুষের সভ্যতা তৈরি করতে হলে দক্ষতা ও সৃজনশীলতা দিয়ে তাদেরকে মানবসম্পদে পরিণত করতে হবে। তিনি ফিজিক্স অলিম্পিয়াডের ক্ষুদে শিক্ষার্থীদের উদ্দেশ্যে বলেন, জনদুর্ভোগকে জনশক্তিতে পরিণত করতে বিজ্ঞান ও প্রযুক্তি ক্ষেত্রটা তোমাদেরকেই এগিয়ে নিতে হবে। আর আমি মনে করি যারা আমার সামনে বসে আছে তারা বাংলার ইতিহাসের শ্রেষ্ঠ মেধাবী প্রজন্ম। মন্ত্রী বলেন, আজকের ছাত্রছাত্রীরাই প্রধানমন্ত্রীর আগামী দিনের স্মার্ট বাংলাদেশ গড়ে তুলবে। তিনি ফিজিক্স অলিম্পিয়াডে অংশগ্রহণকারী ছাত্রছাত্রীদের স্মার্ট বাংলাদেশ গড়ে তোলার আহ্বান জানান।

অনুষ্ঠানে বাংলাদেশ অলিম্পিয়াড কমিটি কর্তৃক বিজয়ী শিক্ষার্থীদেরকে ক্রেস্ট ও স্মারক প্রদান করা হয়।

**#**

রেজুয়ান/সিরাজ/সঞ্জীব/সেলিম/২০২৩/২১৪৫ ঘণ্টা

তথ্যবিবরণী                                                                                                 নম্বর : ৮৬৫

**‍‍‍‍‍গুণিজনদের সম্মান জানানো আমাদের নৈতিক দায়িত্ব**

**-- সংস্কৃতি প্রতিমন্ত্রী**

ঢাকা, ১৯ ফাল্গুন (৪ মার্চ) :

সংস্কৃতি বিষয়ক প্রতিমন্ত্রী কে এম খালিদ বলেছেন, যে দেশে গুণীর কদর নেই সে দেশে গুণী জন্মায় না। সেজন্য গুণিজনদের সম্মান জানানো আমাদের নৈতিক দায়িত্ব। চলচ্চিত্র ও ফ্যাশনসহ শিল্প-সংস্কৃতির বিভিন্ন ক্ষেত্রে অবদানের স্বীকৃতিস্বরূপ বিভিন্ন তারকা শিল্পী ও গুণিজনদের পুরস্কার প্রদানের মাধ্যমে সম্মানিত করে বাংলাদেশ ইন্টারন্যাশনাল ফিল্ম অ্যাওয়ার্ড (বাইফা) কর্তৃপক্ষ সে মহান দায়িত্বটি পালন করেছে। সেজন্য বাইফা'কে আন্তরিক ধন্যবাদ জানাই।

প্রতিমন্ত্রী আজ রাজধানীর শেরে বাংলা নগরে বঙ্গবন্ধু আন্তর্জাতিক সম্মেলন কেন্দ্রের হল অভ্‌ ফেমে ‘নতুনধরা’ এর সৌজন্যে ‘ড্রিমস্ শোবিজ’ ও ‘ইউনিটি ফর ইয়ং জার্নালিস্ট’ আয়োজিত ‘বাংলাদেশ ইন্টারন্যাশনাল ফিল্ম (বাইফা) অ্যাওয়ার্ড ২০২৩’ প্রদান অনুষ্ঠানে প্রধান অতিথির বক্তব্যে এসব কথা বলেন।

‘বাইফা অ্যাওয়ার্ড ২০২৩’ প্রদান অনুষ্ঠান উদ্বোধন করেন সমাজকল্যাণ প্রতিমন্ত্রী মোঃ আশরাফ আলী খান খসরু।

সমাজকল্যাণ প্রতিমন্ত্রী বলেন, আমাদের প্রতিবেশী দেশ ভারত চলচ্চিত্র শিল্পে অনেক উন্নতি করেছে। কিন্তু দুঃখের বিষয় হলো যে আমাদের দেশে নানা কারণে অনেক সিনেমা হল বন্ধ হয়ে গেছে। তিনি বলেন, চলচ্চিত্র শিল্প সংস্কৃতির অন্যতম প্রধান মাধ্যম। বর্তমান সরকার চলচ্চিত্র শিল্পের উন্নয়নে বিভিন্ন পদক্ষেপ গ্রহণ করেছে। প্রতিমন্ত্রী চলচ্চিত্র শিল্পের উন্নয়নের মাধ্যমে সংস্কৃতির বিকাশে সবাইকে এগিয়ে আসার আহ্বান জানান।

মুক্তিযোদ্ধা মঞ্চের সভাপতি ও ঢাকা বিশ্ববিদ্যালয়ের সমাজবিজ্ঞান বিভাগের অধ্যাপক ড. এ কে এম জামাল উদ্দিনের সভাপতিত্বে অনুষ্ঠানে বিশেষ অতিথি হিসেবে বক্তৃতা করেন বিশিষ্ট সংগীতশিল্পী মমতাজ বেগম এমপি, বাইফা’র প্রধান উপদেষ্টা ও নতুনধরা’র ব্যবস্থাপনা পরিচালক ড. মোঃ সাদিউজ্জামান এবং ভাসাভি ফ্যাশন এর ব্যবস্থাপনা পরিচালক কামাল জামান মোল্লাহ।

অনুষ্ঠানে স্বাগত বক্তব্য রাখেন বাইফা’র প্রতিষ্ঠাতা শাহরিয়ার স্বপন। ধন্যবাদ জ্ঞাপন করেন ‘ইউনিটি ফর ইয়ং জার্নালিস্ট ’ এর সেক্রেটারি এমদাদুল হক তৈয়ব।

**#**

ফয়সল/সিরাজ/সঞ্জীব/সেলিম/২০২৩/২১৩০ ঘণ্টা

তথ্যবিবরণী নম্বর : ৮৬৪

**নির্বাচনে না আসলে বিএনপিই অস্তিত্ব সংকটে পড়বে**

**– তথ্য ও সম্প্রচার মন্ত্রী**

চট্টগ্রাম, ১৯ ফাল্গুন (৪ মার্চ) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, আগামী নির্বাচনে না আসলে বিএনপিই অস্তিত্ব সংকটে পড়বে।

মন্ত্রী বলেন, ‘বিএনপি নির্বাচনে না আসলেও যে ব্রাহ্মণবাড়িয়ার উকিল আব্দুস সাত্তারের মতো বিএনপির কত শত আব্দুস সাত্তার নির্বাচনে আসার জন্য তৈরি হয়ে আছে, সে বিষয়টি মাথায় রাখার জন্য গয়েশ্বর বাবুসহ বিএনপি নেতাদের অনুরোধ জানাই।’

আজ চট্টগ্রাম দক্ষিণ জেলা আওয়ামী লীগের সদ্যপ্রয়াত সভাপতি মোসলেম উদ্দিন আহমদ এমপি’র শোকসভায় বিশেষ অতিথির বক্তব্যে মন্ত্রী এসব কথা বলেন। চট্টগ্রাম নগরীর ইন্টারন্যাশনাল কনভেনশন হলে চট্টগ্রাম মহানগর, উত্তর ও দক্ষিণ জেলা আওয়ামী লীগ সম্মিলিতভাবে এ সভার আয়োজন করে।

সম্প্রচারমন্ত্রী বলেন, ‘কাগজে দেখলাম বিএনপির স্থায়ী কমিটির অস্থায়ী সদস্য গয়েশ্বর চন্দ্র রায় বলেছেন, আগামী নির্বাচনে না কি বিএনপি না আসলে আওয়ামী লীগ অস্তিত্ব সংকটে পড়বে। অথচ ২০১৪ সালে বিএনপি নির্বাচনে আসে নাই, আওয়ামী লীগ অস্তিত্ব সংকটে পড়ে নাই, বিএনপিই অস্তিত্ব সংকটে পড়েছে। ২০১৮ সালে বিএনপি নির্বাচনি ট্রেনের পাদানিতে চড়ে নির্বাচনে গিয়েছিল, এবং মাত্র ছয়টি সিট পেয়েছিল। আওয়ামী লীগের কোনো অসুবিধা হয় নাই, বরং বিএনপিই অস্তিত্ব সংকটে পড়েছে।’

‘বিএনপি’র স্থায়ী কমিটিতে শুধুমাত্র বেগম খালেদা জিয়া ও তারেক রহমান স্থায়ী আর সব সদস্য অস্থায়ী’ উল্লেখ করেন আওয়ামী লীগের যুগ্ম সাধারণ সম্পাদক ড. হাছান মাহ্‌মুদ।

প্রয়াত মোসলেম উদ্দিন আহমদের আত্মার শান্তি কামনা করে ড. হাছান মাহ্‌মুদ বলেন, বীর মুক্তিযোদ্ধা মোসলেম উদ্দিন আহমদের জীবন থেকে আমাদের অনেক কিছু শেখার আছে, কারণ তিনি কর্মী থেকে নেতা হয়েছেন। কর্মীদের সাথে কীভাবে মিশতে হয়, একাকার হয়ে যেতে হয়, তার রাজনৈতিক জীবন থেকে বর্তমানে রাজনৈতিক কর্মীদের অনেক কিছু শেখার আছে।

চট্টগ্রাম মহানগর আওয়ামী লীগের ভারপ্রাপ্ত সভাপতি মাহতাব উদ্দিন চৌধুরীর সভাপতিত্বে চট্টগ্রাম দক্ষিণ জেলার সাধারণ সম্পাদক মফিজুর রহমানের সঞ্চালনায় শোকসভায় প্রধান অতিথির বক্তব্য রাখেন আওয়ামী লীগের সাধারণ সম্পাদক এবং সড়ক পরিবহন ও সেতু মন্ত্রী ওবায়দুল কাদের। প্রধান আলোচক ছিলেন বাংলাদেশ আওয়ামী লীগের প্রেসিডিয়াম সদস্য ইঞ্জিনিয়ার মোশাররফ হোসেন এমপি। বিশেষ অতিথি হিসেবে বক্তব্য দেন ভূমিমন্ত্রী সাইফুজ্জামান চৌধুরী, শিক্ষা উপমন্ত্রী মহিবুল হাসান চৌধুরী, হুইপ শামসুল হক চৌধুরী এমপি, আওয়ামী লীগের অর্থ সম্পাদক ওয়াসিকা আয়েশা খান এমপি, ত্রাণ ও সমাজ কল্যাণ বিষয়ক সম্পাদক আমিনুল ইসলাম আমিন, দপ্তর সম্পাদক ব্যারিস্টার বিপ্লব বড়ুয়া, চট্টগ্রাম উত্তর জেলা আওয়ামী লীগের সভাপতি এম এ সালাম এবং দক্ষিণ জেলার ভারপ্রাপ্ত সভাপতি মোতাহেরুল ইসলাম প্রমুখ।

#

আকরাম/সিরাজ/সঞ্জীব/মাহমুদ/শামীম/২০২৩/২০২০ঘণ্টা

তথ্যবিবরণী                                                         নম্বর : ৮৬৩

**কৃষিকে এগিয়ে নিতে কৃষক লীগ নেতাদের আন্তরিকভাবে কাজ করতে হবে**

**-- জনপ্রশাসন প্রতিমন্ত্রী**

মেহেরপুর, ১৯ ফাল্গুন (৪ মার্চ):

জনপ্রশাসন প্রতিমন্ত্রী ফরহাদ হোসেন বলেছেন, বাংলাদেশ কৃষিপ্রধান দেশ। আমাদের কৃষিকে আরো এগিয়ে নিতে কৃষক লীগ নেতাদের আন্তরিকভাবে কাজ করতে হবে।

গতকাল মেহেরপুর সদর উপজেলার বুড়িপোতা ইউনিয়ন কৃষক লীগের ত্রিবার্ষিক সম্মেলনে প্রধান অতিথির বক্তব্যে প্রতিমন্ত্রী এ কথা বলেন।

প্রতিমন্ত্রী বলেন, বাংলাদেশ এগিয়ে যাওয়ার পেছনে বড় শক্তি এই কৃষি খাত। এই খাতকে আরো এগিয়ে নিতে কৃষক লীগের নেতৃবৃন্দের একযোগে কাজ করতে হবে।

প্রতিমন্ত্রী আরো বলেন, আওয়ামী লীগ নেতৃত্বাধীন সরকার কৃষিবান্ধব সরকার। সরকারের বিভিন্ন পদক্ষেপের ফলে কৃষিখাতে ব্যাপক উন্নয়ন হয়েছে। সময়মতো সরকার কৃষক পর্যায়ে সার, তেল ও উন্নত বীজ সরবরাহ করার কারণে এ সেক্টর এগিয়ে গেছে। কৃষি মাঠের রাস্তাগুলোর ব্যাপক উন্নয়ন করা হয়েছে। যে কারণে কৃষকরা মাঠ থেকে তাদের কৃষিপণ্য সহজেই ঘরে আনতে পারছেন, এবং ন্যায্যমূল্যে বিক্রি করতে পারছেন।

বাংলাদেশ কৃষক লীগ বুড়িপোতা ইউনিয়ন শাখার সাধারণ সম্পাদক দাউদ হোসেনের সভাপতিত্বে অনুষ্ঠিত সমাবেশে জেলা আওয়ামী লীগের সাধারণ সম্পাদক ও গাংনী উপজেলা পরিষদের চেয়ারম্যান এম এ খালেক, জেলা পরিষদের চেয়ারম্যান অ্যাডভোকেট মোঃ আব্দুস সালাম, জেলা আওয়ামী লীগের যুগ্ম সম্পাদক অ্যাডভোকেট ইব্রাহিম শাহীন এবং সদর উপজেলা পরিষদের ভাইস চেয়ারম্যান আবুল হাশেম বিশেষ অতিথি হিসেবে বক্তব্য রাখেন।

অনুষ্ঠান উদ্বোধন করেন জেলা কৃষক লীগের সভাপতি বীর মুক্তিযোদ্ধা মাহবুব উল আলম শান্তি।

#

শিবলী/সিরাজ/সঞ্জীব/মাহমুদ/সেলিম/২০২৩/২০২০ ঘণ্টা

Handout Number: 862

**Sir Tony Blair pays homage to Father of the Nation**

**Bangabandhu Sheikh Mujibur Rahman**

Dhaka, 4 March:

Sir Tony Blair paid homage to Father of the Nation Bangabandhu Sheikh Mujibur Rahman by placing a floral wreath at the portrait of the Father of the Nation at Bangabandhu Memorial Museum at Dhanmondi 32 in Dhaka today.

The Executive Chairman of Tony Blair Institute for Global Change and former Prime Minister of the UK Sir Tony Blair was received at the Museum by Deputy Minister for Education Mohibul Hasan Chowdhury.

Sir Tony Blair had also a tour of the Museum and signed the Visitors’ Book.

#

Mohsin/Siraj/Mahmud/Abbas/2023/1930 Hours

তথ্যবিবরণী নম্বর : ৮৬১

টেলিভিশনে স্ক্রল প্রচারের জন্য

**সকল ইলেক্ট্রনিক মিডিয়া**

ঢাকা, ১৯ ফাল্গুন (৪ মার্চ) :

সরকারি-বেসরকারি টিভি চ্যানেলসহ সকল ইলেক্ট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

মূলবার্তা :

আগামী ৭ মার্চ, মঙ্গলবার, সকাল ১১টায় ঢাকায় ওসমানী স্মৃতি মিলনায়তনে ‘ঐতিহাসিক ৭ই মার্চ দিবস’ ২০২৩ উদ্‌যাপন করা হবে - সংস্কৃতি বিষয়ক মন্ত্রণালয়।

#

বাবুল/সিরাজ/মাহমুদ/রেজাউল/২০২৩/১৯০২ ঘণ্টা

তথ্যবিবরণী                                                         নম্বর : ৮৬০

**স্মার্ট বাংলাদেশে শিক্ষার্থীদের মানসম্মত শিক্ষা গ্রহণ করতে হবে**

**---পরিবেশমন্ত্রী**

জুড়ী (মৌলভীবাজার), ১৯ ফাল্গুন (৪ মার্চ):

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, প্রধানমন্ত্রী শেখ হাসিনা ঘোষিত স্মার্ট বাংলাদেশ গড়তে হলে শিক্ষার্থীদের যুগোপযোগী মানসম্মত শিক্ষা গ্রহণ করতে হবে। জীবনের সকল ক্ষেত্রে সর্বাধুনিক প্রযুক্তির সুফল পেতে বিজ্ঞান শিক্ষায় দক্ষ হতে হবে। শারীরিক ও মানসিক বিকাশের জন্য নিয়মিত পড়াশোনার পাশাপাশি খেলাধুলা ও সাংস্কৃতিক কর্মকাণ্ডে সম্পৃক্ত থাকতে হবে।

আজ মৌলভীবাজারের জুড়ী উপজেলার উত্তর গোয়ালবাড়ী সরকারি প্রাথমিক বিদ্যালয়ের নবনির্মিত ভবন উদ্বোধন অনুষ্ঠানে প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, প্রধানমন্ত্রীর নেতৃত্বে শিক্ষাক্ষেত্রে দেশে অভূতপূর্ব উন্নয়ন কার্যক্রম বাস্তবায়িত হচ্ছে। শিক্ষা প্রতিষ্ঠানে আধুনিক ভবন নির্মাণ, বৃত্তি, উপবৃত্তি প্রদান, আধুনিক কম্পিউটার ল্যাব স্থাপন করা হচ্ছে। দেশের উন্নয়নের এ ধারা অব্যাহত রাখতে আগামী নির্বাচনেও শেখ হাসিনার নেতৃত্বাধীন বাংলাদেশ আওয়ামী লীগকে জয়যুক্ত করতে হবে।

উদ্বোধনী অনুষ্ঠানে অন্যান্যের মধ্যে উপস্থিত ছিলেন জুড়ী উপজেলা পরিষদের চেয়ারম্যান বীর মুক্তিযোদ্ধা এম এ মোঈদ ফারুক, ভারপ্রাপ্ত উপজেলা নির্বাহী অফিসার রতন কুমার অধিকারী, উপজেলা পরিষদের ভাইস চেয়ারম্যান রিংকু রঞ্জন দাশ এবং ভারপ্রাপ্ত উপজেলা শিক্ষা অফিসার মোহাম্মদ মহিউদ্দিন ভূঁইয়া।

এর পূর্বে মন্ত্রী মৌলভীবাজারের বড়লেখা উপজেলার কলাজুড়া-সমনবাগ রাস্তা (৭ নং খাসিয়া পুঞ্জি লিংক রোড) এবং জুড়ী উপজেলার গোয়ালবাড়ী-এফডাব্লিউসি হতে পশ্চিম গোয়ালবাড়ী রাস্তা পাকাকরণ কাজের ভিত্তিপ্রস্তর স্থাপন করেন।

#

দীপংকর/সিরাজ/মাহমুদ/আব্বাস/২০২৩/১৮৪২ ঘণ্টা

তথ্যবিবরণী                                                         নম্বর : ৮৫৯

**শেখ হাসিনা বাংলাদেশে উন্নয়নের রাজনীতি নিয়ে এসেছেন**

**---আইনমন্ত্রী**

ঢাকা, ১৯ ফাল্গুন (৪ মার্চ):

আইন, বিচার ও সংসদ বিষয়ক মন্ত্রী আনিসুল হক বলেছেন, বিএনপি ও এরশাদ সাহেবের সরকার খুনিদের মদদ দিয়েছে। খুনের লাভ দিয়েছে। আর দেশের মানুষকে শোষণ করেছে। তাদের এই রাজনীতি বন্ধ করেছেন শেখ হাসিনা। তিনিই বাংলাদেশে উন্নয়নের রাজনীতি নিয়ে এসেছেন; উন্নয়নের মাধ্যমে সারাবিশ্বে বাংলাদেশের চিত্র পাল্টিয়ে দিয়েছেন।

আজ রাজধানীর ইঞ্জিনিয়ার্স ইনস্টিটিউশনে বাংলাদেশ দলিল লেখক সমিতির কেন্দ্রীয় কাউন্সিল ২০২৩ উপলক্ষ্যে আয়োজিত এক অনুষ্ঠানে প্রধান অতিথির বক্তৃতায় মন্ত্রী এসব কথা বলেন।

মন্ত্রী বলেন, করোনা মহামারির সময় জাতিসংঘ এক রিপোর্টে বলেছিল, তাদের মডেল মতো না চললে, বাংলাদেশের ২০ লাখ লোক করোনাতে মারা যাবে। শেখ হাসিনার মডেল মতো চলে বাংলাদেশে ২০ লাখ লোক করোনাতে মারা যায়নি। মন্ত্রী বলেন, শেখ হাসিনা যা কিছু করেছেন তা বাংলাদেশের ইতিহাসে কেউ করেনি। তিনি দেশকে উন্নয়নের রোল মডেল বানিয়েছেন, উন্নয়নশীল দেশের কাতারে নিয়ে গেছেন। মেট্রোরেল, পদ্মাসেতু, কর্ণফুলী টানেল, ফোর লেন ও এইট লেন-এর রাস্তা করেছেন। শেখ হাসিনা ক্ষমতায় থাকলে বাংলাদেশ ২০৪১ সালে উন্নত দেশে পরিণত হবে।

সমিতির সভাপতি মোঃ নূর আলম ভূঁইয়ার সভাপতিত্বে অনুষ্ঠানে নারায়ণগঞ্জ-২ আসনের সংসদ সদস্য মোঃ নজরুল ইসলাম বাবু, সিলেট-৩ আসনের সংসদ সদস্য হাবিবুর রহমান হাবিবসহ সমিতির কেন্দ্রীয় কমিটির নেতৃবৃন্দ বক্তৃতা করেন।

এর আগে ঢাকায় বিচার প্রশাসন প্রশিক্ষণ ইনস্টিটিউটে সদ্য নিয়োগপ্রাপ্ত সহকারী জজ বিচারকদের জন্য আয়োজিত ১৩ম ওরিয়েন্টেশন কোর্সের উদ্বোধন অনুষ্ঠানে প্রধান অতিথির বক্তৃতায় আইনমন্ত্রী বলেন, আদর্শ সমাজ ও কল্যাণমুখী রাষ্ট্র প্রতিষ্ঠায় আইনের শাসন ও ন্যায়বিচারের গুরুত্ব অপরিসীম। আইনের শাসন ও ন্যায়বিচার প্রতিষ্ঠায় বিচারকগণ প্রত্যক্ষ ভূমিকা পালন করে থাকেন। দেশের অর্থনৈতিক উন্নয়ন, ব্যবসা-বাণিজ্য ও বিনিয়োগ বিকাশ এবং গণতন্ত্র সুসংহতকরণে বিচারকদের রয়েছে পরোক্ষ অবদান। সেকারণেই বঙ্গবন্ধু শেখ মুজিবুর রহমান তাঁর দেওয়া সংবিধানে বিচার বিভাগকে বিশেষ মর্যাদার আসনে অধিষ্ঠিত করেছেন। শুধু তাই নয় তিনি বিজ্ঞ বিচারকদেরকে বিচারকর্মে স্বাধীন থাকার সাংবিধানিক অধিকার প্রদান করেছেন । এর মূল উদ্দেশ্য দেশে আইনের শাসন ও ন্যায়বিচার প্রতিষ্ঠা করা। একটি আধুনিক ও জনকল্যাণমুখী রাষ্ট্র গঠন করা।

আনিসুল হক বলেন, দক্ষিণ কোরিয়া, সিঙ্গাপুর ও মালয়েশিয়ার আজকের সাফল্যের পেছনে সময়োপযোগী ও মানসম্পন্ন প্রশিক্ষণ গুরুত্বপূর্ণ ভূমিকা রেখেছে। প্রশিক্ষণের গুরুত্ব উপলব্ধি করেই আমরা বিচার প্রশাসন প্রশিক্ষণ ইনস্টিটিউটের সক্ষমতা আগের তুলনায় অনেক বৃদ্ধি করেছি। ফলে করোনার অতিমারির মধ্যেও এখানে বিচারক, সরকারি আইন কর্মকর্তা ও আইনজীবীদের ভার্চুয়ালি প্রশিক্ষণ প্রদান করা সম্ভব হয়েছে। বিচার প্রশাসন প্রশিক্ষণ ইনস্টিটিউটে প্রশিক্ষণের পাশাপাশি অস্ট্রেলিয়া, ভারত, চীন এবং জাপানেও প্রায় এক হাজার বিচারককে উন্নতমানের প্রশিক্ষণ দেওয়া হয়েছে। অধিকন্তু দেশেই বিশ্বমানের প্রশিক্ষণ প্রদানের জন্য পদ্মা সেতুর সন্নিকটে মাদারীপুরের শিবচরে একটি অত্যাধুনিক ন্যাশনাল জুডিসিয়াল একাডেমি প্রতিষ্ঠার কার্যক্রম শুরু করা হয়েছে।

বিচার প্রশাসন প্রশিক্ষণ ইনস্টিটিউটের মহাপরিচালক বিচারপতি নাজমুন আরা সুলতানার সভাপতিত্বে এ অনুষ্ঠানে আইন ও বিচার বিভাগের সচিব মোঃ গোলাম সাওয়ার ও ইনস্টিটিউটের পরিচালক (প্রশিক্ষণ) শেখ আশফাকুর রহমান বক্তৃতা করেন।

#

রেজাউল/সিরাজ/মাহমুদ/আব্বাস/২০২৩/১৮২৬ ঘণ্টা

তথ্যবিবরণী                                                             নম্বর : ৮৫৮

**প্লাস্টিকের বস্তায় চাল বিক্রি করায় দুই প্রতিষ্ঠানকে পাট অধিদপ্তরের জরিমানা**

ঢাকা, ১৯ ফাল্গুন (৪ মার্চ):

রাজধানীর মোহাম্মদপুর বাজারে (কৃষি মার্কেট) চটের বস্তার পরিবর্তে প্লাস্টিকের বস্তায় চাল বিক্রি করায় দুই প্রতিপ্রষ্ঠানকে ৩০ হাজার টাকা জরিমানা করেছে পাট অধিদপ্তর। জরিমানা করা প্রতিষ্ঠান দুইটি হলো মোহাম্মদপুর কৃষি মার্কেটের থ্রি স্টার রাইস এজেন্সি এবং ফরিদপুর রাইস এজেন্সি।

আজ রাজধানীর মোহাম্মদপুর বাজারে পাট অধিদপ্তরের মহাপরিচালক ড. সেলিনা আক্তারের নেতৃত্বে ‘পণ্যে পাটজাত মোড়কের বাধ্যতামূলক ব্যবহার আইন, ২০১০’ অনুযায়ী ১৯টি পণ্যে পাটের বস্তার সঠিক ব্যবহার, পাটের বস্তার যোগান ও দেশব্যাপী পরিচালিত অভিযানের অগ্রগতি পরিদর্শনকালে এই জরিমানা করা হয়েছে। একইসঙ্গে কৃষি মার্কেটের সকল পাইকারি চাল ব্যবসায়ীকে আগামী এক মাসের মধ্যে বিভিন্ন দোকানে থাকা বিদ্যমান প্লাস্টিকের বস্তায় থাকা চাল বিক্রি করার জন্য সময় বেঁধে দেয়া হয়েছে। নির্ধারিত সময়ের পর কোনো ব্যবসায়ী প্লাস্টিকের বস্তায় চাল বিক্রি করলে তাদের বিরুদ্ধে আরো কঠোর ব্যবস্থা নেয়ারও হুশিয়ারি দেন।

পাট অধিদপ্তরের মহাপরিচালক ড. সেলিনা আক্তারের নেতৃত্বে দুইজন নির্বাহী ম্যাজিস্ট্রেট মোবাইল কোর্ট পরিচালনা করেন। এরা হলেন নির্বাহী ম্যাজিস্ট্রেট ইশতিয়াক আহমেদ ও সালেহা নূর। এছাড়া পরিদর্শকদলে ছিলেন পাট অধিদপ্তরের উপ পরিচালক (প্রশাসন) এসএম সোহরার হোসেন, সমন্বয় কর্মকর্তা মোঃ সওজাতুল আলম, মূখ্য পরিদর্শক মাহবুব হোসেন এবং পাট উন্নয়ন কর্মকর্তা মোঃ জহিরুল ইসলাম।

ড. সেলিনা আক্তার বলেন, ‘পণ্যে পাটজাত মোড়কের বাধ্যতামূলক ব্যবহার আইন, ২০১০’ অনুযায়ী ১৯টি পণ্যে পাটের বস্তা ব্যবহার বাধ্যতামূলক রয়েছে। এসব পণ্যে কেউ যদি প্লাস্টিকের ব্যবহার করে তাহলে আইনি ব্যবস্থা নেওয়া হচ্ছে। ইতিমধ্যে দেশব্যাপী অভিযান চলছে এবং এসব অভিযান সারাবছর চলবে। ৬ মার্চ জাতীয় পাট দিবস উপলক্ষ্যে সকলকে সচেতন করার জন্য বিশেষ অভিযান চলছে।

#

সৈকত/সিরাজ/মাহমুদ/আব্বাস/২০২৩/১৭৫৬ ঘণ্টা

তথ্যবিবরণী নম্বর : ৮৫৭

**গত তিন নির্বাচনে বিএনপির বিপর্যয় হয়েছে, আগামী নির্বাচনেও বিপর্যয়ের সময় এসে গেছে**

**- কৃষিমন্ত্রী**

টাঙ্গাইল, ১৯ ফাল্গুন (৪ মার্চ) :

বিগত তিন নির্বাচনে বিএনপির বিপর্যয় হয়েছে, আগামী নির্বাচনে চতুর্থবারের মতো বিপর্যয়ের সময় এসে গেছে বলে মন্তব্য করেছেন কৃষিমন্ত্রী ড. মোঃ আব্দুর রাজ্জাক। তিনি বলেন, আগামী নির্বাচন সংবিধান অনুযায়ী হবে। গত তিনটি নির্বাচনে বিএনপির চরম বিপর্যয় হয়েছে, তাদের কর্মকাণ্ড দেখে আমার মনে হয়, আগামী নির্বাচনে চতুর্থবারের মতো বিএনপির বিপর্যয়ের সময় এসে গেছে। তবে আমি দৃঢ়ভাবে বিশ্বাস করি, বিএনপির শুভ বুদ্ধির উদয় হবে এবং বিএনপির অস্তিত্বের স্বার্থে তাদের নেতৃবৃন্দ একটা পর্যায়ে নির্বাচনে আসবে।

আজ টাঙ্গাইলে কুমুদিনী সরকারি কলেজের নবীন বরণ অনুষ্ঠানে মন্ত্রী এসব কথা বলেন।

মন্ত্রী বলেন, প্রধানমন্ত্রী শেখ হাসিনার নেতৃত্বে দেশের অভূতপূর্ব উন্নয়ন দেখে মানুষ খুবই খুশি। মানুষ উন্নয়নের প্রশংসা করছে। স্বাধীনতার লক্ষ্য ছিল ক্ষুধা-দারিদ্র্যমুক্ত উন্নত দেশ নির্মাণের, সে লক্ষ্যেই দেশ এগিয়ে চলেছে। কাজেই, দেশের জনগণ আবারো শেখ হাসিনাকে ক্ষমতায় আনবে।

পোল্ট্রি মুরগির দাম নিয়ে সাংবাদিকদের প্রশ্নের জবাবে ড. রাজ্জাক বলেন, করোনার শুরু থেকে দীর্ঘদিন যাবৎ পোল্ট্রি ব্যবসায়ী, খামারি, উদ্যোক্তারা ক্ষতির সম্মুখীন হচ্ছিলেন, লস দিচ্ছিলেন। হঠাৎ করে এবছর গত দুই মাস ধরে পোল্ট্রি মুরগির দাম অনেক বেশি। শোনা যাচ্ছে, তৃণমূলের প্রান্তিক খামারিরাও ঠিকমতো দাম পাচ্ছেন না। এ বিষয়টি আমি সরকারের সর্বোচ্চ নীতিনির্ধারণী ফোরামে তুলে ধরব। এমন একটা নীতি আমাদের নির্ধারণ করতে হবে, যার মাধ্যমে পোল্ট্রির দাম সহনশীল রাখা যাবে, যাতে করে সীমিত আয়ের মানুষের ক্রয়ক্ষমতার মধ্যে থাকে এবং একইসঙ্গে ব্যবসায়ী, খামারি ও উদ্যোক্তারা লাভবান হয়।

কুমুদিনী সরকারি কলেজের অধ্যক্ষ অধ্যাপক বদরুল আলমের সভাপতিত্বে জেলা আওয়ামী লীগের সাধারণ সম্পাদক জোয়াহেরুল ইসলাম এমপি, মো. ছানোয়ার হোসেন এমপি, খন্দকার মমতা হেনা লাভলী এবং কলেজের উপাধ্যক্ষ অধ্যাপক আবদুল করিম মিঞা বক্তব্য রাখেন।

#

কামরুল/সিরাজ/মাহ্‌মুদ/শামীম/২০২৩/১৬৫৫ঘণ্টা

তথ্যবিবরণী নম্বর : ৮৫৬

**নতুন প্রজন্মের মেধা, মনন, ও সুপ্ত প্রতিভার বিকাশে শিক্ষা হচ্ছে অন্যতম নিয়ামক**

**-আবুল হাসানাত আবদুল্লাহ্**

বরিশাল, ১৯ ফাল্গুন (৪ মার্চ) :

পার্বত্য চট্টগ্রাম শান্তি চুক্তি বাস্তবায়ন ও পরিবীক্ষণ কমিটির আহ্বায়ক (মন্ত্রী পদমর্যাদা) আবুল হাসানাত আবদুল্লাহ্ বলেছেন, দেশকে এগিয়ে নিতে এবং নতুন প্রজন্মের মেধা মনন, ও সুপ্ত প্রতিভার বিকাশে শিক্ষা হচ্ছে অন্যতম নিয়ামক শক্তি। একটা জাতির সুষ্ঠু শিক্ষাদান কর্মসূচি নিশ্চিত করতে পারে একটি সম্ভাবনাময় সমৃদ্ধিশালী সমাজ ।

আবুল হাসানাত আবদুল্লাহ্ আজ বরিশালের আগৈলঝাড়াস্থ সেরালে স্থানীয় শিক্ষা প্রতিষ্ঠানসমূহের শিক্ষক, কর্মকর্তা ও কর্মচারীদের সাথে মতবিনিময়কালে এসব কথা বলেন।

আবুল হাসানাত আবদুল্লাহ্ বলেন, প্রধানমন্ত্রী শেখ হাসিনার সরকার সবার জন্য মানসম্মত শিক্ষা, বিজ্ঞান ও সংস্কৃতি চর্চার সমান সুযোগ নিশ্চিত করেছে। সুষম শিক্ষাদান কার্যক্রমের মাধ্যমে দেশের উন্নয়ন, কৃষ্টি-সংস্কৃতি ও অগ্রগতিকে বিকশিত করা সম্ভব। তিনি বলেন, দেশে করোনা সংকটকালীন শিক্ষার্থীদের শিক্ষাজীবন যাতে ব্যাহত না হয় সেজন্য বিশেষজ্ঞ শিক্ষকদের ক্লাশ ভিডিও ধারণ করে তা সংসদ টেলিভিশনের মাধ্যমে সম্প্রচার করা হয়। এছাড়া বিভিন্ন শিক্ষা প্রতিষ্ঠানে অনলাইনে শিক্ষা কার্যক্রম পরিচালনা করা হয়।

আবুল হাসানাত আবদুল্লাহ্ আরো বলেন, এতে সর্বস্তরের শিক্ষার্থীরা ব্যাপকভাবে উপকৃত হয়। জেলার বিভিন্ন শিক্ষা প্রতিষ্ঠানে ব্যাপক উন্নয়ন প্রকল্প সফলভাবে বাস্তবায়িত হচ্ছে। এসব প্রকল্পের কাজ যাতে সুষ্ঠুভাবে ও নির্দিষ্ট সময় সীমার মধ্যে সম্পন্ন হয় সেজন্য সংশ্লিষ্ট সকলকে আরো সততা, নিষ্ঠা ও আন্তরিকতার সাথে স্ব স্ব দায়িত্ব পালন করতে হবে।

#

আহসান/সিরাজ/মাহ্‌মুদ/শামীম/২০২৩/১৬৩৫ঘণ্টা

তথ্যবিবরণী নম্বর : ৮৫৫

**শেখ হাসিনার আমলে কেউ গৃহহীন থাকবে না**

**-- পানি সম্পদ উপমন্ত্রী**

শরীয়তপুর, ১৯ ফাল্গুন (৪ মার্চ) :

পানি সম্পদ উপমন্ত্রী এ কে এম এনামুল হক শামীম বলেছেন, প্রধানমন্ত্রী শেখ হাসিনার নেতৃত্বে যতদিন বাংলাদেশ থাকবে, ততদিন কেউ না খেয়ে মারা যাবে না। স্বাধীনতার মাত্র দুই মাসের মাথায় জাতির পিতা বঙ্গবন্ধু শেখ মুজিবুর রহমান গৃহহীন-ভূমিহীনদের পুনর্বাসনের কাজ শুরু করেছিলেন। তারই ধারাবাহিকতায় প্রধানমন্ত্রী শেখ হাসিনা সারা দেশে ভূমিহীন-গৃহহীনদের পুনর্বাসনে কাজ করে যাচ্ছেন।

আজ শরীয়তপুর জেলার নড়িয়ায় চরআত্রা ও নওপাড়া ইউনিয়নে প্রধানমন্ত্রী শেখ হাসিনার ত্রাণ তহবিল থেকে অসহায় ৩০টি পরিবারকে ঢেউটিন ও নগদ অর্থ বিতরণ অনুষ্ঠানে প্রধান অতিথির বক্তব্যে উপমন্ত্রী এসব কথা বলেন।

উপমন্ত্রী বলেন, প্রধানমন্ত্রী শেখ হাসিনা সততা, প্রজ্ঞা, মেধা ও বুদ্ধি দিয়ে দেশকে এগিয়ে নিয়ে যাচ্ছেন। দেশের প্রায় সব মানুষই স্বীকার করেন, হার না মানা যোদ্ধার নামই শেখ হাসিনা।

বিএনপি আবারো পেছনের দরজা দিয়ে ক্ষমতায় আসতে চায় মন্তব্য করে উপমন্ত্রী বলেন, দলটি নির্বাচনে অংশগ্রহণ করতে চায় না। জিয়াউর রহমান জাতির পিতাকে হত্যা করে, সংবিধান লঙ্ঘন করে, সেনা আইন লঙ্ঘন করে ক্ষমতা দখল করেছিল। তাদের আশা আবারো সেভাবেই তারা ক্ষমতায় যাবে। গণতান্ত্রিক ধারা তারা পছন্দ করে না।

উপমন্ত্রী আরো বলেন, এদেশের মানুষ আর বিএনপিকে ক্ষমতায় আনবে না। জনগণ তাদের দুঃশাসনের কথা ভুলে যায়নি। জনগণ আবারো শেখ হাসিনাকে ক্ষমতায় এনে পঞ্চমবারের মতো প্রধানমন্ত্রী করবে।

অনুষ্ঠানে ৩০ জনকে ২ বান্ডিল করে টিন ও নগদ ৬ হাজার করে টাকা দেওয়া হয়।

#

গিয়াস/সিরাজ/মাহ্‌মুদ/শামীম/২০২৩/১৬২০ঘণ্টা

তথ্যবিবরণী                                                                                                 নম্বর : ৮৫৪

**কোভিড-১৯ সংক্রান্ত সর্বশেষ প্রতিবেদন**

ঢাকা, ১৯ ফাল্গুন (৪ মার্চ) :

          স্বাস্থ্য অধিদপ্তরের তথ্যানুযায়ী শুক্রবার সকাল ৮টা থেকে আজ শনিবার সকাল ৮টা পর্যন্ত ২৪ ঘণ্টায় দেশে ২ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ২৩ শতাংশ। এ সময় ৮৭৬ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৫ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ৪ হাজার ১৯৩ জন।

**#**

সুলতানা/সিরাজ/মাহমুদ/রেজাউল/২০২৩/১৭০৫ ঘণ্টা

তথ্যবিবরণী                                                                                                 নম্বর : ৮৫৩

**সবুজ বিনিয়োগ এসডিজি লক্ষ্যমাত্রার সাথে সামঞ্জস্য রেখে এগিয়ে নিতে হবে**

**-স্থানীয় সরকার মন্ত্রী**

ঢাকা, ১৯ ফাল্গুন (৪ মার্চ) :

স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম বলেছেন, প্রধানমন্ত্রী শেখ হাসিনার হাত ধরে বাংলাদেশ আজ স্বল্পোন্নত দেশ থেকে উন্নয়নশীল দেশের কাতারে পৌঁছেছে। দেশের অর্থনীতির এ অগ্রগতির ফলে এসডিজি লক্ষ্যমাত্রা অর্জনে এখন আমাদের সবুজ ও পরিবেশবান্ধব বিনিয়োগের দিকে নজর দিতে হবে।

মন্ত্রী আজ, ঢাকা বিশ্ববিদ্যালয়ের আইবিএ অডিটোরিয়ামে ইনস্টিটিউট অব এনার্জি আয়োজিত ‘সাসটেইনেবল গ্রিন বিজনেস’ শীর্ষক সেমিনারে প্রধান অতিথির বক্তব্যে এ কথা বলেন।

মন্ত্রী বলেন, অর্থনৈতিক উন্নয়নের ফলে পরিবেশের ক্ষতি হলে আমরা পরবর্তী প্রজন্মের জন্য বঙ্গবন্ধুর সোনার বাংলা রেখে যেতে পারবো না। তাই আমাদের জীবনমান উন্নত করার সাথে পরিবেশের সুরক্ষা নিশ্চিত করতে হবে। জ্বালানি শিল্পায়নের Rb¨ অপরিহার্য। এ জ্বালানির উৎস পরিবেশবান্ধব না হলে তা মানবজাতিকে হুমকির মুখে ফেলে দিবে। এ বাস্তবতাকে মাথায় রেখেই সবুজ অর্থনীতি ও সবুজ বিনিয়োগ ২০৩০ সালের মধ্যে টেকসই উন্নয়ন লক্ষ্যমাত্রায় গুরুত্ব পেয়েছে। তিনি আরো বলেন, বাংলাদেশের অর্থনীতির অগ্রযাত্রায় দেশের মানুষের মাথাপিছু আয় বাড়ার সাথে ভোগব্যয় বেড়েছে। যার ফলে প্রচুর আবর্জনা তৈরি হচ্ছে। আবর্জনার সঠিক ব্যবস্থাপনার মাধ্যমেও আমরা জ্বালানির উৎস পেতে পারি। এ সময় তিনি জানান, ঢাকা শহরে প্রতিদিন ছয় হাজার টন আবর্জনা তৈরি হয়। এ আবর্জনা সঠিক ব্যবস্থাপনা করা গেলে দৈনিক ৪০ থেকে ৫০ মেগাওয়াট বিদ্যুৎ উৎপাদন করা সম্ভব।

ঢাকা বিশ্ববিদ্যালয়ের ভাইস চ্যান্সেলর প্রফেসর ড. মোহাম্মদ আখতারুজ্জামানের। সভাপতিত্বে সেমিনারে উপস্থিত ছিলেন টেকসই ও নবায়নযোগ্য জ্বালানি উন্নয়ন কর্তৃপক্ষ (স্রেডা)’র চেয়ারম্যান মনিরা সুলতানা।

#

হেমায়েত /জুলফিকার/রবি/সাঈদা/মাসুম/২০২৩/ ১৫৩০ ঘণ্টা

তথ্যবিবরণী                                                                                                 নম্বর : ৮৫২

**স্বাভাবিক জীবন পেতে শ্রবণ ও বাক প্রতিবন্ধী শিশুদের জন্য কক্লিয়ার ইমপ্লান্ট বরাদ্দ বাড়ানো হচ্ছে**

**-সমাজকল্যাণ মন্ত্রী**

ঢাকা, ১৯ ফাল্গুন (৪ মার্চ) :

সমাজকল্যাণ মন্ত্রী নুরুজ্জামান আহমেদ বলেছেন, কক্লিয়ার ইমপ্লান্টের মাধ্যমে শ্রবণ ও বাক প্রতিবন্ধী শিশুরা স্বাভাবিক জীবন ফিরে পাচ্ছে। শ্রবণ ও বাক প্রতিবন্ধী শিশুদের জন্য কক্লিয়ার ইমপ্লান্ট বরাদ্দ বাড়ানো হচ্ছে।

মন্ত্রী আজ রাজধানীর বঙ্গবন্ধু শেখ মুজিব মেডিক্যাল বিশ্ববিদ্যালয়ে বিশ্ব শ্রবণ দিবস ২০২৩ উপলক্ষ্যে আয়োজিত সেমিনার ও কক্লিয়ার বরাদ্দপত্র বিতরণ অনুষ্ঠানে প্রধান অতিথির বক্তব্যে এসব কথা বলেন।

বঙ্গবন্ধু শেখ মুজিব মেডিক্যাল বিশ্ববিদ্যালয়ের উপাচার্য অধ্যাপক ডা. মোঃ শারফুদ্দিন আহমেদের সভাপতিত্বে অনুষ্ঠানে উপস্থিত ছিলেন সমাজকল্যাণ প্রতিমন্ত্রী মোঃ আশরাফ আলী খান খসরু ও বাংলাদেশ আওয়ামী লীগের সভাপতি মণ্ডলীর সদস্য ডা. মোস্তফা জালাল মহিউদ্দিন।

মন্ত্রী বলেন, প্রধানমন্ত্রী শেখ হাসিনা দেশের প্রতিটি মানুষের কথা ভাবেন বলেই এই কোমলমতি শিশুদের জন্য তিনি ব্যয়বহুল কক্লিয়ার ইমপ্লান্ট চালু করছেন। কক্লিয়ার ইমপ্লান্ট তাঁর একটি মানবিক উদ্যোগ।

পরে মন্ত্রী শ্রবণ ও বাক প্রতিবন্ধী শিশুদের হাতে কক্লিয়ার ইমপ্লান্টের বরাদ্দপত্র তুলে দেন।

#

জাকির/জুলফিকার/রবি/সাঈদা/মাসুম/২০২৩/ ১৩৩০ ঘণ্টা